देवेश को मिल सकती है जिले की कमान!
दावेदारों को ऐसे जानें
भाजपा जिलाध्यक्ष एवं प्रदेश प्रतिनिधियोंं के लिए चुनाव आज व कल, पार्टी ने पूर्व जिलाध्यक्ष का नाम किया तय, जय सिंह भी दौड़ में शामिल
पॉलिटिक्ल रिपोर्टर| ग्वालियर
भारतीय जनता पार्टी के नए जिलाध्यक्ष के रूप में देवेश शर्मा की ताजपोशी की जा सकती है। हालांकि, जय सिंह कुशवाह भी अपनी दावेदारी पेश कर दम लगा रहे हैं, लेकिन सूत्राें के मुताबिक स्थानीय सांसद व केंद्रीय मंत्री नरेंद्र सिंह तोमर और दूसरे वरिष्ठ नेताओं ने देवेश के नाम पर अंतिम मुहर लगाने की तैयारी कर ली है। शनिवार को भी पार्टी के संभागीय कार्यालय पर श्री तोमर व संभागीय संगठन मंत्री प्रदीप जोशी के बीच लंबी चर्चा इसी बात को लेकर चली।
देर रात तक होती रही चर्चा में इन नेताओं ने शहर के नौ मंडलों के अध्यक्ष व जिला प्रतिनिधियों का भी मन टटोला। पार्टी सूत्राें का दावा है कि पूर्व जिलाध्यक्ष देवेश शर्मा का नाम फाइनल कर लिया गया है और चुनाव प्रक्रिया सिर्फ औपचारिकता के लिए की जाएगी।
इस बीच पार्टी में ये चर्चा भी तेज हो चुकी है कि इन दो लोगों में से कोई भी जिलाध्यक्ष बन जाए, ये सभी लोग है तो श्री तोमर के खेमे के ही। जिलाध्यक्ष एवं प्रदेश प्रतिनिधि के लिए कल 27 व 28 दिसंबर को चुनाव होने हैं। जिसके लिए ग्वालियर के सहायक चुनाव अधिकारी विधायक रामलाल रौतेला भी ग्वालियर आ चुके हैं।
ये रहेगी प्रक्रिया
सहायक चुनाव अधिकारी व शहर भाजपा के नौ मंडलों के अध्यक्ष व जिला प्रतिनिधि दोपहर 12 बजे संभागीय कार्यालय पर एक साथ बैठेंगे। यदि एक नाम पर सर्वसम्मति बन जाती है तो उसी नेता का आवेदन लेकर रविवार या सोमवार को घोषणा कर दी जाएगी। वहीं 4 प्रदेश प्रतिनिधि चुने जाएंगे, जिनमें 2 सामान्य, 1 महिला और 1 अनुसूचित वर्ग से होगा।
ग्रामीण अध्यक्ष को लेकर कशमकश
संभागीय कार्यालय पर ग्रामीण जिलाध्यक्ष के लिए भी बैठक होगी। तीन विधानसभा क्षेत्र मुरार, भितरवार एवं डबरा में ग्रामीण में 6 मंडल हैं। इन मंडलों के अध्यक्ष और जिला प्रतिनिधि बैठक में शामिल होंगे। वहीं ग्रामीण में नए जिलाध्यक्ष के नाम को लेकर कशमकश बनी हुई है। सूत्रों का कहना है कि वर्तमान में ग्रामीण भाजपा जिलाध्यक्ष ग्वालियर से है और इस बार जिलाध्यक्ष की कमान डबरा के नेता को दी जा सकती है।
देवेश शर्मा
मजबूती- पार्टी के पुराने कार्यकर्ता होने के साथ सांसद नरेंद्र सिंह तोमर के करीबी हैं। पार्टी के विभिन्न पदों पर रहे।
कमजोरी- 2010 में जिलाध्यक्ष बने, लेकिन उनकी कार्यकारिणी को लेकर हुए कड़े विरोध को देखते हुए उनसे इस्तीफा ले लिया गया। जिसे विरोधी अभी भी भुनाने में लगे हुए हैं।
जय सिंह कुशवाह
मजबूती: भाजपा में पुराने सदस्य श्री कुशवाह सांसद नरेंद्र सिंह तोमर के पुराने साथी होने के साथ साडा के पूर्व अध्यक्ष हैं और पार्टी के कार्यक्रमों में सक्रियता।
कमजोरी: पिछले कई वर्षों से जिलाध्यक्ष एवं विधायक के टिकट के लिए दावेदारी, लेकिन खदान व दूसरे कारोबार के कारण पार्टी में विरोधी हावी हो जाते हैं।
hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva mai_Deva hin_Deva hin_Deva